<classify> MAJAJI wa Mahakama ya Tanzania wametakiwa kuandika muhtasari wa hukumu kwa lugha ya kiswahili ili kuwasaidia waandishi wa habari kutoa tafsiri iliyosahihi kwenye kesi zenye maslahi kwa jamii.Jaji Mkuu wa Tanzania, Profesa Ibrahimu Juma ametoa agizo hilo jijini Dar es Salaam wakati akizungumza kwenye kongamano la siku mbili la Majaji wa Tanzania na Uingereza lililofanyika ukumbi wa mikutano wa Julius Nyerere.Alisema majaji wanapaswa kuiga mfumo huo wa uendeshaji kesi zenye maslahi kwa umma kutoka Uingereza kwani kuacha kuwaelewesha waandishi wa habari maana ya hukumu aliyoitoa itasababisha kutoa tafsiri isiyo sahihi.Jaji Profesa Juma alisema kila jaji anapaswa kubadilika kwa kuhakikisha kuwa baada ya kusoma hukumu kwa lugha ya kiingereza, waandae muhtasari wa hukumu hiyo kwa lugha ya kiswahili kwa lengo la kuielimisha jamii yote.Lengo la kongamano hili linalenga kutoa mafunzo kwa majaji namna ya kuandika hukumu na kutoa hukumu kwa haraka. Tumejadiliana namna ya kuendesha kesi zenye maslahi kwa jamii, alisema Jaji Mkuu.Alisema kongamano hilo lilitokana na mkutano uliofanyika mwaka 2017 wa Chama cha Majaji na Mahakimu wa Jumuiya ya Madola na kwamba Balozi wa Uingereza, Sarah Cooke aliona haja ya Majaji wa Uingereza kukutana na majaji wa Tanzania ili kuona kama kuna maeneo wanaweza kushirikiana.  <topic>: kitaifa 